b'\n_START_ARTICLE_\nSeksuaalirikos\n_START_SECTION_\nKansainv\xc3\xa4lisesti\n_START_PARAGRAPH_\nTasa-arvoisimmissa maissa, kuten Pohjoismaissa, naiset ilmoittavat useimmin seksuaali- ja v\xc3\xa4kivaltarikoksista (kuva 1). Luultavasti n\xc3\xa4iss\xc3\xa4 maissa naisiin kohdistuvaa v\xc3\xa4kivaltaa pidet\xc3\xa4\xc3\xa4n useammin rikoksena ja viranomaiset suhtautuvat paremmin niist\xc3\xa4 ilmoittamiseen.\n_START_SECTION_\nYhdysvallat\n_START_PARAGRAPH_\n40 000 kotitalouden kyselyss\xc3\xa4 38\xc2\xa0% seksuaalisista v\xc3\xa4kivallanteoista oli kohdistunut miehiin Yhdysvalloissa vuonna 2013. Kansallisen rikosuhritutkimuksen tutkija Lara Stemplen mukaan naisten ja miesten kokemukset ovat yll\xc3\xa4tt\xc3\xa4v\xc3\xa4n l\xc3\xa4hell\xc3\xa4 toisiaan. Vuoteen 2012 asti FBI m\xc3\xa4\xc3\xa4ritteli raiskauksen naiseen kohdistuvaksi. 2010 National Intimate Partner and Sexual Violence Surveyn mukaan seksuaalisen v\xc3\xa4kivallan uhreja oli 1,27 miljoonaa naista ja 1,267 miljoonaa miest\xc3\xa4. Miesuhreilla on eritt\xc3\xa4in usein masennusta ja seksuaalisia toimintah\xc3\xa4iri\xc3\xb6it\xc3\xa4. Vankiloissa naisia hyv\xc3\xa4ksik\xc3\xa4ytt\xc3\xa4v\xc3\xa4t yleens\xc3\xa4 vankitoverit, miehi\xc3\xa4 vartijat, usein naispuoliset, etenkin nuorisovankeja. Vankiuhrit eiv\xc3\xa4t ole mukana yleisiss\xc3\xa4 seksuaaliv\xc3\xa4kivaltaluvuissa._NEWLINE_Jonkinlaista pakottamista seksiin kokee arviolta 50\xc2\xa0% miehist\xc3\xa4. Yliopistoissa opiskelevista naisista 23\xe2\x80\x9346\xc2\xa0% my\xc3\xb6nsi painostaneensa miehi\xc3\xa4 seksiin verbaalisesti, pit\xc3\xa4m\xc3\xa4ll\xc3\xa4 v\xc3\xa4kisin paikallaan, asein tai muuten. N\xc3\xa4iss\xc3\xa4 kuten yleens\xc3\xa4kin tutkimuksissa seksiin pakottamisesta on ongelmana se, ett\xc3\xa4 ne sekoittavat hyvin eriasteisia tapahtumia ja voivat olla asenteellisia.\n_START_SECTION_\nRikoksena\n_START_PARAGRAPH_\nPiiloon j\xc3\xa4\xc3\xa4v\xc3\xa4n rikollisuuden osuus on eritt\xc3\xa4in suuri seksuaalirikoksissa. Ne ovat tyypillisesti rikoksia, joita ei helposti ilmoiteta poliisille eik\xc3\xa4 niist\xc3\xa4 aina kerrota edes rikosuhritutkimuksissa.  Vuonna 2015 seksuaalirikokset muodostivat oli 8\xc2\xa0% kaikista tietoon tulleista ep\xc3\xa4illyist\xc3\xa4 rikoksista._NEWLINE_Rikos vanhentuu aikaisintaan uhrin t\xc3\xa4ytt\xc3\xa4ess\xc3\xa4 23 vuotta, jos kyseess\xc3\xa4 on alle 18-vuotiaan houkutteleminen seksuaalisiin tarkoituksiin, kuten esiintym\xc3\xa4\xc3\xa4n sukupuolisiveellisyytt\xc3\xa4 loukkaavassa j\xc3\xa4rjestetyss\xc3\xa4 esityksess\xc3\xa4 (RL 8. luku, 1\xc2\xa7 9. mom.). Rikos vanhentuu aikaisintaan uhrin t\xc3\xa4ytt\xc3\xa4ess\xc3\xa4 28 vuotta, jos on kysymys alle 18-vuotiaan raiskaamisesta, t\xc3\xb6rke\xc3\xa4st\xc3\xa4 raiskauksesta, pakottamisesta sukupuoliyhteyteen, pakottamisesta seksuaaliseen tekoon, seksuaalisesta hyv\xc3\xa4ksik\xc3\xa4yt\xc3\xb6st\xc3\xa4, parituksesta, t\xc3\xb6rke\xc3\xa4st\xc3\xa4 parituksesta, ihmiskaupasta tai t\xc3\xb6rke\xc3\xa4st\xc3\xa4 ihmiskaupasta._NEWLINE_Seksuaalirikoksen kohteeksi joutuneista ainoastaan seksuaalisesti ahdisteltu t\xc3\xa4ysi-ik\xc3\xa4inen voi p\xc3\xa4\xc3\xa4tt\xc3\xa4\xc3\xa4 olla vaatimatta rangaistusta tekij\xc3\xa4lle. T\xc3\xa4ll\xc3\xb6inkin syytt\xc3\xa4j\xc3\xa4ll\xc3\xa4 on mahdollisuus p\xc3\xa4\xc3\xa4tt\xc3\xa4\xc3\xa4, ett\xc3\xa4 t\xc3\xa4rke\xc3\xa4 yleinen etu vaatii syytteen nostamisen._NEWLINE_Rikosten uhreilla on oikeudenk\xc3\xa4ynti\xc3\xa4 varten oikeus maksuttomaan tukihenkil\xc3\xb6\xc3\xb6n ja oikeudenk\xc3\xa4yntiavustajaan.\n_START_SECTION_\nSeksuaalirikoksen kohteeksi joutuminen\n_START_PARAGRAPH_\nVuonna 2016 poliisin selvitt\xc3\xa4mien seksuaalirikosten kohteiksi joutuneista ihmisist\xc3\xa4 92,9\xc2\xa0% oli syntynyt Suomessa ja 7,1\xc2\xa0% ulkomailla. Raiskauskriisikeskus Tukinaisen kriisip\xc3\xa4ivystyspuhelimeen (tarkoitettu uhreille ja uhrien l\xc3\xa4heisille sukupuoleen katsomatta) soitettiin vuonna 2015 noin 2000 puhelua. Apua hakeneista seksuaalirikosten uhreista suurin osa, noin 23 prosenttia, oli 21\xe2\x88\x9230-vuotiaita ja noin 14 prosenttia 16\xe2\x88\x9220-vuotiaita. Ihmiset soittivat sek\xc3\xa4 kriisi- ett\xc3\xa4 juristip\xc3\xa4ivystykseen eniten raiskauksista (noin puolet soittajista). Lakiapua haettiin my\xc3\xb6s lapsen seksuaaliseen hyv\xc3\xa4ksik\xc3\xa4ytt\xc3\xb6\xc3\xb6n (18\xc2\xa0%). Kriisip\xc3\xa4ivystykseen ei juurikaan soitettu seksuaalisesta ahdistelusta.\n_START_SECTION_\nAvun saaminen\n_START_PARAGRAPH_\nP\xc3\xa4\xc3\xa4kaupunkiseudun kuntien asukkaat (helsinkil\xc3\xa4iset, espoolaiset, vantaalaiset ja kauniaislaiset) saavat apua Helsingin Naistenklinikalle 29. toukokuuta 2017 avatusta seksuaalisen v\xc3\xa4kivallan uhrien tukikeskus Serist\xc3\xa4, joka on Suomen ensimm\xc3\xa4inen laatuaan. Tukikeskus auttaa yli 16-vuotiaita seksuaalirikoksen uhreja kuukauden sis\xc3\xa4ll\xc3\xa4 tapahtuneesta. Keskukseen p\xc3\xa4\xc3\xa4see k\xc3\xa4velem\xc3\xa4ll\xc3\xa4 sis\xc3\xa4\xc3\xa4n ilman l\xc3\xa4hetett\xc3\xa4 tai tekem\xc3\xa4tt\xc3\xa4 rikosilmoitusta. Seriss\xc3\xa4 kokonaisvaltaista apua saa "yhden luukun periaatteella" k\xc3\xa4til\xc3\xb6lt\xc3\xa4, l\xc3\xa4\xc3\xa4k\xc3\xa4rilt\xc3\xa4, psykologilta, sosiaality\xc3\xb6ntekij\xc3\xa4lt\xc3\xa4, joka auttaa arjen asioissa; ja sairaalapastorilta._NEWLINE_Helsingiss\xc3\xa4, Jyv\xc3\xa4skyl\xc3\xa4ss\xc3\xa4 ja Rovaniemell\xc3\xa4 apua on mahdollista hakea Raiskauskriisikeskus Tukinaisesta. Tukinainen antaa uhreille my\xc3\xb6s oikeusapua. Turussa uhreja auttaa mielenterveysseuran Koski-hanke ja Tampereella Setlementin V\xc3\xa4lit\xc3\xa4-hanke._NEWLINE_Pienemmill\xc3\xa4 paikkakunnilla apua tarjoavat terveysasemat._NEWLINE_Istanbulin sopimuksen vaatimuksesta perustettua Seri-kokeiluhanketta lukuun ottamatta seksuaalisen v\xc3\xa4kivallan uhrien auttamisty\xc3\xb6 on Suomessa poliisin, perusterveydenhuollon ja j\xc3\xa4rjest\xc3\xb6jen vastuulla._NEWLINE_On hyvin yleist\xc3\xa4, ett\xc3\xa4 seksuaalirikoksen kohteeksi joutunut hakee apua vasta usean kuukauden kuluttua rikoksesta. Osa selvi\xc3\xa4\xc3\xa4 lyhyemm\xc3\xa4nkin avun turvin, osa ohjataan hakemaan esimerkiksi Kela-tuettua kuntoutuspsykoterapiaa.\n_START_SECTION_\nVaikutukset\n_START_PARAGRAPH_\nSeksuaalisen v\xc3\xa4kivallan kokemus on Suomessa edelleen h\xc3\xa4pe\xc3\xa4lliseksi koettu. Siksi rikoksista j\xc3\xa4tet\xc3\xa4\xc3\xa4n puhumatta tai ilmoittamatta poliisille. H\xc3\xa4pe\xc3\xa4n ja syyllisyyden tunne kertoo my\xc3\xb6s siit\xc3\xa4, ett\xc3\xa4 ihminen pyrkii ottamaan tapahtunutta hallintaansa. Jos uhri ajattelee, ett\xc3\xa4 h\xc3\xa4n itse olisi voinut vaikuttaa tapahtuneeseen, se tuntuu v\xc3\xa4hemm\xc3\xa4n uhkaavalta, kuin teko, johon ei olisi voinut lainkaan vaikuttaa.\n_START_SECTION_\nUhrit\n_START_PARAGRAPH_\nSuomessa 1,1\xc2\xa0% miehist\xc3\xa4 ja 1,3\xc2\xa0% naisista pakotettiin sukupuoliyhteyteen ja 1,1\xc2\xa0% ja 1,2\xc2\xa0% muuhun sukupuoliseen kanssak\xc3\xa4ymiseen vuonna 2012, ilmenee kansallisesta rikosuhritutkimuksesta. Toisaalta useissa tutkimuksissa miehet ovat ilmoittaneet poliisille paljon pienemm\xc3\xa4n osan kokemistaan v\xc3\xa4kivaltarikoksista kuin naiset.\n_START_SECTION_\nEp\xc3\xa4ilty seksuaalirikoksiin syyllistyminen\n_START_PARAGRAPH_\nVuonna 2015 miesten osuus seksuaalirikosep\xc3\xa4illyist\xc3\xa4 oli 93\xc2\xa0% ja naisten 7\xc2\xa0%. Alkuvuonna 2016 ulkomaiden kansalaisten osuus seksuaalirikosep\xc3\xa4illyist\xc3\xa4 oli noin 20\xc2\xa0%, kun se alkuvuonna 2015 oli p\xc3\xa4\xc3\xa4lle 10\xc2\xa0%. Suomen kansalaisten osuus rikoksista, joissa ep\xc3\xa4ilty oli tiedossa, oli noin 71\xc2\xa0% ja ulkomaiden kansalaisten osuus 29 prosenttia. Seksuaalirikoksia, joista ep\xc3\xa4iltiin Suomesta turvapaikkaa hakevia ihmisi\xc3\xa4, oli 129.\n_START_SECTION_\nKoventuneet tuomiot\n_START_PARAGRAPH_\nSeksuaalirikoksista tuomitaan vuosittain noin 400-500 vankilavuotta, kun vuosituhannen vaihteessa luku oli noin 100. M\xc3\xa4\xc3\xa4r\xc3\xa4 on moninkertaistunut. Seksuaalirikosten m\xc3\xa4\xc3\xa4r\xc3\xa4 ei kuitenkaan ole lis\xc3\xa4\xc3\xa4ntynyt viime vuosina. T\xc3\xa4m\xc3\xa4n kertovat rikosuhritutkimukset. Ne ovat rikostilastoja luotettavampia. Sen sijaan ilmoitusalttius on noussut ja syytteeseenpano tehostunut. 2000- ja 2010-luvuilla on my\xc3\xb6s tehty kymmenisen kovennusta seksuaalirikosten s\xc3\xa4\xc3\xa4nn\xc3\xb6ksiin._NEWLINE_Suomessa sek\xc3\xa4 lains\xc3\xa4\xc3\xa4d\xc3\xa4nt\xc3\xb6 ett\xc3\xa4 oikeusk\xc3\xa4yt\xc3\xa4nt\xc3\xb6 ovat ankarampia kuin Ruotsissa. Esimerkiksi sukupuoliyhteydest\xc3\xa4 lapsen kanssa minimi- ja maksimirangaistukset ovat kovempia._NEWLINE_Oikeuspsykologian dosentti Julia Korkmanin mukaan ankarammilla rangaistuksilla ei ole juuri hyv\xc3\xa4ksik\xc3\xa4ytt\xc3\xb6\xc3\xa4 ehk\xc3\xa4isev\xc3\xa4\xc3\xa4 vaikutusta. Vastoin yleist\xc3\xa4 k\xc3\xa4sityst\xc3\xa4 seksuaalirikolliset uusivat rikoksia muita rikollisryhmi\xc3\xa4 harvemmin. Vain hyvin pienell\xc3\xa4 osalla seksuaalirikollisista on korkea uusimisriski ja pitk\xc3\xa4t vankeusrangaistukset kannattaisikin s\xc3\xa4\xc3\xa4st\xc3\xa4\xc3\xa4 niille harvoille, joiden riski uusia rikoksiaan on merkitt\xc3\xa4v\xc3\xa4sti kohonnut.'